Walser

D **Walser** sind e Volksgruppe, wo im Mittelalter vom Wallis uus in verschideni Bärgtäler vo den Alpe ggange sind.

## Wär si sind
Si sind us verschidene Gmeinde vom Oberwallis über d Bärge is Augstertal und i anderi Tääler vom Piemont, is Tessin, is Bündnerland und bis is Sanggaller Rhintel und is Vorarlbärg choo.

Erem Tielekt sait me *Walsertütsch;* er ghört zu der Sproochgruppe vom Höchstalemannisch, und er chunt vom Walliserdüütsch. En Undergruppe vum Walsertütsch isch s Siidwalserisch.

## Wo si sind
Abem 13. Joorhundert hend tütschsproochige Biwoner vom Oberwallis afange i abglegne Bergregione noiji Sidlige gründe:
* im Wallis sälber no d Dörfer Simplu und Gondo
* im Bärner Oberland: Luterbrunne mit *Mürren* und *Planalp,* und no e paar anderi chliini Sidlige im Bärnbiet; höt reded s deet Oberländer Bärntütsch, nüme Walsertütsch.
* wiiteri chlliini Dörfer, wo aber uufgee wore sind, im Waadtland und i de Savoyer Bärge
* i de Alpetäler z Italie:
** im Augschtertal: Greschuney und Eischeme im Lystal
** im gliche Tal au no Goabi, wo hüt nüm Tütsch gredt wird
** und dezue no a paar chliini Sidlige i andere Täler, wo hüt au nüm Tütsch gredt werd, wo mer aber a de Näme no d Walserherchumft cha gseh, wie Les Allemands bi Morzine un Les Allemands bi Samoëns.
** im Piemont:
*** i der Provinz Wertschaal: im Tseschrutol d Dörfer Im Land, Riifu, Arimmu, Rimask und Remmalju. Z Chalchoufu werd hüt nüm Tütsch gredt – weme da öberhaupt ie gmachet hed, wa onsicher isch.
*** i der Provinz Verbania-Cusio-Ossola: Makanaa, Pumatt und die baide Dörfer Saley und Ager, wo nüm bewohnt sin. Z Urnafaasch, z Opsu un z Migiandone werd hüt nüm Tütsch gredt.
* im Kanton Tessin: Gurinn.

* im Bündnerland:
** Rhiiwald
** Obersaxe, Vals, Signina (Gmaind Riein)
** im Safietal: Safie, Tenna, Versam und Valendas
** Tschappina, Mutte und Avers (Avers gilt mit  als höchschtglägni Walsergmaind, d Frakzion Juf lit sogär uf 2'126 m)
** im Tschilfigg: Arosa, Lengwis; a den andere Ort im Tschlfigg redt me zwar au Walsertütsch, aber d Iwohner sind verwalsereti Romane
** s oberi Landwassertal mit Tavaa und de hööchglege Tail vom Prättigau: Valzeina, Furna, Santentönie, Chloschtersch; a den andere Ort redt me zwar au Walsertütsch, aber d Iwohner sind meerheitlich verwalsereti Romane
** Valeina bi Cazis
* i de Oschtschwiiz, im Kanto Sanggalle; höt reded s deet oschtschwiizerisch, nüme Walsertütsch:
** im Calfaisetal 
** im Wysstannetal
** im Taminatal
** am *Walserbärg* ob Wartau
* im Liechtestai, Vorarlberg, Tirol und z Dütschland:
** Trisabärg und Planka im Liechtensteinische
** s Grooss und s Chlii Walsertal, s Laternsertal, höher glägni Ortschafte im Walgau und im Bräagazerwaald (Vorarlberg); im Laternsertal und im Walgau rededs höt Vorarlbergerisch, nüme Walsertütsch
** Galtür im Paznauntal im Tirol; höt reded s deet Tirolisch, nüme Walsertütsch
** Gerschtrube im Allgäu (Bayern); höt reded s deet Allgäuisch, nüme Walsertütsch

## Us ihrere Gschicht

Vïr vil hunderk jori šind d **Walser** im Gomstol, im Wallis gstande. Dua haind d Ljit im Wallis *Walliser* ghaisse.
Fun d Berge haind si dan Boude gpflanzud und haind Chüa, Gais und Schof ufgzouche. 
Wa si šind fast ormi und nid frij gsi. 
D Eidilmanna haind da Walliser d Frihait und niwws Land z pflanzu in da fremdi Berge versproche. 
So haind d Walser ds Gomstol verlo und šind in Länder um dan Gourner gfore. 
Uber d Pass šind ši im Piemont cheme und haind niwwu Hišer und niwwu Deirfer gbuwwe: Pomat und Makinjò.
Darnoh šind si van Makinjò uber ds Tïrlji Im Land g'gange.
Auch hia haind d Walser niwwu Hišer und Deirfer gbuwwe. Zerst šind z Kantmud gstande.
D Laindra šind darnoh vam Land bis in Rimu g'gange.
D andru Walliser šind im Liachtestai und im Öisterich gfore.
D Walser šind aiford im jor im Wallis erwunde und haind šich in Fairu ongtroffe. Do haind ši ihru Dingi ghandlud.
Hit ontraffind šich allji Walser jedri dri Jori im Walsertreffe.

## Öpis vo der Walserkultur
* Walser-Literatur: lueg une under *Lüüt* 
* 
* Walservereinigung Graubünde, ggründet ane 1960
* Internazionali Vereinigung für Walsertum IVfW, ggründet 1962
* Vorarlbärger Walservereinigung, ggründet 1967
* Südwalserverein, ggründet 202#
* Unité des communes valdôtaines Walser
* s internationale Walserträffe
* die internazionali Walser-Schymeischterschaft

## Lüüt
* Pietro Axerio
* Angela Bacher
* Anna Maria Bacher
* Valentin Bühler
* Georg Fient
* Giovanni Giordani
* Erika Hössli
* Luzi Jenny
* Marietta Kobald
* Erwin Monterin
* Pio Scilligo
* Hans Valär
* Dino Vasina
* Heinrich Welf
* Paul Zinsli
* Louis Zumstein

## Literatur
Algemein:
* Louis Carlen: *Walserforschung. Eine Bibliographie 1800-1970.* Visp 1973. 
* Hans Kreis: *Die Walser. Ein Stück Besiedlungsgeschichte der Zentralalpen.* Francke Verlag, Bern 1958.
* Peter Liver: *Mittelalterliches Kolonistenrecht und freie Walser in Graubünden.* Zürich 1942.
* Enrico Rizzi: *Geschichte der Walser.* Bündner Monatsblatt, Chur 1994. Italiänischs Original: *Storia dei Walser.* Fondazione Arch. Enrico Monti, Anzola d’Ossola 1993.
* Paul Zinsli: *Walser Volkstum in der Schweiz, in Vorarlberg, Liechtenstein und Italien.* Verlag Huber, Frauenfeld 1968 (mit es bar Nöiuuflaage).

Uf Graubünde konzäntriert:
* Enrico Rizzi: *750 Jahre Walser in Graubünden.* Fondazione Enrico Monti – Studi alpini und Walservereinigung Graubünden, o.&nbsp;O. 2024 (Übersetzig vo verschidene Artikel vom  Verfasser us em Italiänisch).

Uf d Südwalser konzäntriert:
* Emil Balmer: *Die Walser im Piemont. Vom Leben und von der Sprache der deutschen Aussiedler hinterm Monte Rosa.* Francke Verlag, Bern 1949.
* Silke Gräfin Basselet de la Rosée: *Die Rechte der Walser in den ennetbirgischen Siedlungsgebieten in ihrer rechtshistorischen Relevanz.* Innsbruck 2004.
* Johannes Führer: *Die Südwalser im 20. Jahrhundert. Transformation, Assimilation und Affirmation der Walser im Aostatal, im Piemont, im Tessin und im Wallis.* Monheim am Rhein 2002. 
* Renzo Mortarotti: *I Walser nella Val d’Ossola. Le colonie tedesco-vallesane di Macugnaga, Formazza, Agaro, Salecchio, Ornavasso e Migiandone.* Domodossola 1979.
* Paul Zinsli: *Südwalser Namengut. Die deutschen Orts- und Flurnamen der ennetbirgischen Walsersiedlungen in Bosco-Gurin und im Piemont.* Bern 1984.

Literatur zu äinzelne Oort und Tääler findt mer i den Oorts- und Gebietsartikel und under de verschidene Artikel über Äinzelmundaarte; lueg für daas i de *Kategorie:Walser* und i de *Kategorie:Walsertiitsch* naae.

Wüsseschaftsgschichtlich wichtig:
* Josef von Bergmann: *Untersuchungen über die freyen Walliser oder Walser in Graubünden und Vorarlberg. Mit einigen diese Gebiete betreffenden historischen Erläuterungen.* Carl Gerold, Wien 1844 ().
* Albert Schott: *Die deutschen Colonien in Piemont. Ihr Land, ihre Mundart und Herkunft. Ein Beitrag zur Geschichte der Alpen.* Cotta’scher Verlag, Stuttgart/Tübingen 1842 ().

## Weblink
* Website vo der Internazionale Walservereinigung
* Website ''Wir-Walser.ch
* Bibliografy über d Walser
* s virtuelle Walsermuseum